text: Dusør: 1 stk kano 
  28 maj 2011 kl. 16.57
  Gram-virksomhed udlover dusør for at hjælpe jubilerende kano-klub, der har fået stjålet sine kanoer.  
  Produktionschef Arne Nissen, Mustang Trailers, sætter nu en kano til en værdi af 12.000 kr. ind som dusør. Den vil blive givet til den, der giver oplysninger, der kan fremskaffe fem stjålne kanoer fra en kanoklub i Ansager. 
  
  Formand: Alletiders
  Desuden stiller Gram-virksomheden 8 kanoer til rådighed for den lille kanoklub, så den kan fejre 30 års jubilæet på behørig vis.
  - Det er alletiders, jubler kanoklubbens formand John Hansen om hjælpen, der kommer fra uventet - og for ham helt ukendt - kant.
  
  Jubilæum på lørdag
  Klubben har 30 års jubilæum på lørdag, men har netop fået stjålet det vigtigste fra deres klubhus: Kanoerne.
  Medlemmerne sejler på Ansager og Varde Å.
  